Video: Vyfjarige wonderkind speel Mozart foutloosAlberto Cartuccia Cingolani (Skermgreep uit die video) Ons bewonder mense se talente, maar soms kan kinders mens verstom laat staan oor hul unieke vaardighede. ŉ Video van ŉ vyfjarige seun wat ŉ stuk van Mozart voor ŉ gehoor in Italië speel, het reeds miljoene kykers wêreldwyd bekoor. Die seun is uitgeken as Alberto Cartuccia Cingolani. Twitter-gebruikers loof die seun in die kommentaar, maar ander voer aan dat die seun dalk nie ŉ gewone kinderlewe geniet nie, omdat hy waarskynlik net by die klavier sit en speel. “Daar is iets onnatuurlik aan wonderkinders,” sê een persoon. “Dis asof mens ŉ instinktiewe gevoel het dat dié arme siele ŉ buitengewone gawe gekry het – maar teen ŉ buitengewone koste.” “Ek hoop hulle laat hom net ŉ kind wees en dat hy ook soos ŉ kind kan speel! Daar is geen uitdrukking op sy gesig nie,” skryf ŉ ander. Volgens plaaslike mediaberigte is Alberto se ouers professionele musikante. Sy ma sê Alberto speel graag en geniet skool; hy kyk graag televisie en oefen nie ure lank nie. Hy het eers in 2020 leer klavier speel, maar is reeds ŉ bekroonde musikant. Hy het al sewe kompetisies gewen. Sy pa deel gereeld van sy video’s op ŉ YouTube-kanaal. (Italy) Enjoy 5-year-old Alberto Cartuccia Cingolani performing some Mozart.???????? pic.twitter.com/LSulANRoMM — GoodNewsCorrespondent (@GoodNewsCorres1) May 22, 2022